EURÓPSKA KOMISIA V Bruseli21. 12. 2021 JOIN(2021) 35 final SPOLOČNÉ OZNÁMENIE EURÓPSKEMU PARLAMENTU A RADE Strategický prístup EÚ k podpore odzbrojenia, demobilizácie a reintegrácie bývalých bojovníkov



1. Úvod Premenlivá povaha konfliktov, šíriace sa ozbrojené skupiny a nárast násilia spôsobujú obrovskú bolesť a utrpenie a výrazne ovplyvňujú životy mužov, žien, chlapcov a dievčat na celom svete. Vždy, keď je mier na ústupe a ozbrojené konflikty destabilizujú štáty a celé regióny, Európska únia (EÚ) často čelí priamym alebo nepriamym následkom a novým výzvam v oblasti bezpečnosti. EÚ preto zo svojej pozície globálneho aktéra v oblasti mieru musí viac než inokedy zdokonaliť svoju odozvu na nestabilitu a konflikty za jej hranicami. EÚ má dlhodobú tradíciu poskytovania pomoci, aby zlepšila postavenie komunít a jednotlivcov v oblasti bezpečnosti a ľudského rozvoja, ktorí hľadajú východisko z konfliktu. Pri prechode z konfliktu na mier je pre zainteresované osoby dôležité, aby im boli uľahčené možnosti zodpovedného úniku, politické procesy a alternatívne živobytie. Podpora mierových procesov v Kolumbii alebo v indonézskej provincii Aceh, hľadanie možností úniku z oblastí konfliktov v severovýchodnej Nigérii, alebo posilnenie reintegrácie veteránov konfliktu na východnej Ukrajine poukazujú na niekoľko spôsobov, akými môže EÚ prijať a podporovať tieto úlohy. Odzbrojenie, demobilizácia a reintegrácia (DDR) bývalých bojovníkov zohráva kľúčovú úlohu pri stabilizácii a budovaní trvalého mieru. Môže zabrániť ďalšiemu zneužívaniu nespokojností a nestability, ktoré vyvolali ozbrojené skupiny, pričom niektoré môžu byť označené za teroristické organizácie. DDR je teda neoddeliteľnou súčasťou príspevku EÚ na zabránenie opätovnému výskytu násilia a rozšírenie stabilizácie, pretože sa zameriava na riziká, ktoré predstavujú ozbrojené skupiny, a podporuje prechod z ozbrojeného konfliktu na politickú angažovanosť a inkluzívne riadenie. Iniciatívy DDR sa niekedy stretávajú s osobitnými prekážkami, čeliac medzi iným: slabej miestnej a vnútroštátnej zodpovednosti, roztrieštenému prístupu k budovaniu mieru, ustanoveniam alebo očakávaniam z dohôd o prímerí alebo mierových dohôd, ktoré sú nereálne alebo nepodporované, krátkodobým prístupom k reintegrácii, neúčinnému riadeniu sektora bezpečnosti a spravodlivosti. Skúsenosti EÚ poukázali na potrebu včasnej angažovanosti s dlhodobou perspektívou, flexibilitou a schopnosťou pohotovo reagovať a vo vysoko rizikových okolnostiach prepájať diplomaciu, rozvoj, mier a úsilie v oblasti bezpečnosti a obrany. S cieľom čeliť výzvam ozbrojených skupín a maximalizovať vplyv svojich činností sa EÚ rozhodla aktualizovať svoju politiku DDR vychádzajúc zo svojej globálnej stratégie a integrovaného prístupu EÚ k vonkajším konfliktom a krízam (ďalej len: „integrovaný prístup“). Aktualizovaná politika EÚ v oblasti DDR bude zodpovedať ambícii silnejšej Európy vo svete, stavajúc na svojom záväzku voči programu Organizácie spojených národov (OSN) na udržiavanie mieru, ktorý sa zameriava na predchádzanie konfliktom a proaktívne cesty k mieru a rozvoju. Týmito aktivitami EÚ prispieva k prevencii účinkov presahovania zo susedných a okolitých regiónov, ktoré by mohli ovplyvniť vnútornú bezpečnosť EÚ. Definícia a cieľ DDR znamená dobrovoľné zapojenie sa mužských a ženských členov a spoločníkov ozbrojených síl a skupín do zloženia svojich zbraní, vymanenia sa zo štruktúr velenia a riadenia a prechodu do civilného života. Hlavným cieľom DDR je udržateľná (re)integrácia. Zahŕňa viaceré aspekty týkajúce sa bezpečnosti, spoločenských a psychologických potrieb a budúcich sociálno-ekonomických, vzdelávacích, zdravotných, právnych a politických vyhliadok, a to nielen bývalých bojovníkov a ich spoločníkov, ale aj rodín a komunít, do ktorých sú (opätovne) začlenení. Ako také sa DDR nachádza na rázcestí humanitárneho, rozvojového a mierového úsilia. V tomto spoločnom oznámení sa stanovuje komplexná politika celej EÚ na účely posudzovania a zapájania sa do procesov DDR a navrhujú sa spôsoby koncipovania a poskytovania podpory DDR v dotknutých krajinách a regiónoch spôsobom, ktorý je koordinovaný, vnímavý voči konfliktom a v súlade s medzinárodným právom, priamo a zároveň s partnermi vrátane OSN, Medzinárodnej banky pre obnovu a rozvoj, regionálnych organizácií a tretích krajín. Preto sa týmto oznámením: ·predstavuje prístup EÚ k DDR a zdôrazňujú typy príspevkov, ktorými môže EÚ a jej členské štáty prispieť, ·posilňujú prepojenia s ostatnými kľúčovými politikami a nástrojmi naprieč celým cyklom konfliktu, ·formulujú hlavné zásady subjektov EÚ, ·navrhujú osobitné nástroje a činnosti. 2. Prispôsobenie prístupu EÚ v oblasti DDR meniacim sa okolnostiam Súčasné konflikty zaznamenávajú čoraz viac roztrieštené ozbrojené skupiny s premenlivými veliteľskými štruktúrami, nadnárodnými rozmermi a prepojeniami na organizácie organizovaného zločinu a teroristické organizácie. Dynamika, ktorá vedie k radikalizácii, zneužíva spoločenské, etnické, kultúrne, hospodárske, politické, náboženské a bezpečnostné dôvody na nespokojnosť umocnené slabými zásadami právneho štátu, štátnymi štruktúrami a verejnými správami, nespravodlivým prístupom k pozemkom a prírodným zdrojom, klimatickou zmenou a environmentálnou krehkosťou. Procesy DDR sú v tejto súvislosti často ponechané bez ich tradične vyžadovaných rámcov – trvalých dohôd o prímerí a životaschopných mierových dohôd. Okrem toho môžu byť narušené ďalšie kľúčové podmienky pre DDR, ako sú vzájomná dôvera strán konfliktu v proces mieru, ich ochota angažovať sa a minimálna úroveň zabezpečenia. Jednotlivci a skupiny, ktorí unikajú z ozbrojeného konfliktu, tak môžu v prípade mierovej dohody a aj počas pretrvávajúceho konfliktu žiadať o pomoc a podporu. Účasť na procese DDR

Aby boli očakávania zvládnuté a dôvera v mierový proces posilnená, účasť mužov, žien, chlapcov a dievčat na procese DDR by mala byť založená na kontextovo špecifických, jasných a stálych kritériách oprávnenosti, ktoré zodpovedajú veku, pohlaviu a rozmanitosti. Aj keď sa môžu úlohy prekrývať, relevantné kategórie DDR zahŕňajú: −bojovníkov, ktorí sú členovia ozbrojených síl a/alebo ozbrojených skupín, a jednotlivcov, ktorí zastávajú podporné úlohy a ktorí sú často nazývaní spoločníkmi, −civilných navrátilcov a jednotlivcov, ktorí sa demobilizovali sami, −rodiny a iné závislé osoby, ktoré sú spojené s členmi ozbrojených skupín, −unesené osoby, deti, pozostalých a iné obete, −komunity, do ktorých sú bývalí bojovníci a ich spoločníci (opätovne) začlenení. Medzinárodným právom v oblasti ľudských práv, medzinárodným humanitárnym právom (MHP) a medzinárodným trestným právom sa stanovujú obmedzenia oprávnenosti na procesy DDR pre páchateľov vojnových zločinov, genocídy, zločinov proti ľudskosti a hrubého porušovania ľudských práv. Na základe výsledku vyšetrovania trestného činu môže byť z tohto dôvodu jednotlivec, ktorý bol pôvodne považovaný za oprávneného na proces DDR, vylúčený a stíhaný. Navyše skupiny, ktoré sú Bezpečnostnou radou OSN alebo EÚ označené za teroristické organizácie, alebo vracajúci sa zahraniční teroristickí bojovníci a ich rodiny ostávajú mimo sféry DDR. Bezpodmienečná a okamžitá ochrana, oslobodenie a (re)integrácia detí, ktoré sú spoločne s ich rodinou a komunitou spájané s ozbrojenými silami a skupinami, by mala byť vždy plánovaná a uprednostňovaná bez ohľadu na možné označenie ozbrojenej skupiny, v súlade s medzinárodným právom v oblasti ľudských práv a MHP. Deti vo veku trestnej zodpovednosti a tie, ktoré sú podozrivé zo spáchania závažného trestného činu, by mali byť odovzdané civilným aktérom a spravodlivosť by mala byť zabezpečená prostredníctvom rámcov justície pre mladistvých. Kľúčové zložky DDR EÚ považuje DDR za politický, nevojenský a transformačný proces, ktorý sa silne spolieha na vnútroštátnu a miestnu zodpovednosť, mier a rozvojové úsilie a na budovanie odolnosti. Angažovanosť EÚ na podporu DDR, zdôraznenie špecifických zložiek, ich rozdelenie a vyjadrenie musia byť prispôsobené konkrétnym okolnostiam. EÚ môže podporiť iniciatívy, ktoré nie sú tak jasne vyznačené ako DDR , no ktoré majú stále za cieľ znížiť úroveň násilia alebo posilniť odolnosť na úrovni komunít a zvýšiť schopnosť jednotlivcov odolávať (opätovnému) náboru ozbrojenými skupinami. Vytváranie vyhliadok na zodpovedný únik, či už spontánny alebo štruktúrovaný, z ozbrojených skupín a návrat do civilného života môžu prispieť k prostrediu, ktoré je priaznivejšie pre DDR. Odzbrojenie znamená bezpečné posúdenie, zber, dokumentáciu, kontrolu a zneškodnenie zbraní, munície a výbušnín, ktoré používajú bojovníci a ich spoločníci a niekedy aj civilné obyvateľstvo, na účely zníženia nezákonného obehu najmä ručných a ľahkých zbraní (RĽZ) a súvisiacich položiek. Odzbrojenie sa môže konať počas všetkých fáz DDR, či už ide o prechodný rozvoj alebo rozvoj podmienený širším politickým rozvojom alebo postupujúcim mierovým procesom. EÚ môže podporiť odzbrojenie a/alebo riadenie zbraní a munície prostredníctvom politiky a politického dialógu alebo poskytnutím opatrení pomoci a odborného poradenstva vnútroštátnym alebo miestnym orgánom. Ak tak rozhodne Rada, mohli by sa v rámci misií a/alebo operácií SBOP plánovať spoločné operácie odzbrojovania v súlade s článkom 43 ZEÚ popri prispievaniu k iniciatívam pod mandátom OSN alebo iniciatívam vedeným na vnútroštátnej úrovni. Operačná spolupráca medzi EÚ a orgánmi presadzovania práva mimo EÚ by mala takisto pokračovať v rámci priority Strelné zbrane Európskej multidisciplinárnej platformy proti hrozbám trestnej činnosti (EMPACT). Demobilizácia znamená oddelenie a/alebo odčlenenie dospelých členov ozbrojených síl a ozbrojených skupín od veliteľských štruktúr a ich prechod na civilný stav. Je s ňou spojená zmena právneho postavenia a môže vyžadovať psychologické poradenstvo a poskytnutie zdravotnej starostlivosti. Môže sa stať spontánne alebo byť zorganizovaná prostredníctvom právnych predpisov alebo politických dohôd. Spracovanie a prepustenie spôsobilých bojovníkov a ich spoločníkov zahŕňa prechodnú, krátkodobú a cielenú pomoc, ktorá sa označuje za podporu opätovného zaradenia tých, ktorí podstupujú proces demobilizácie. V tomto procese by sa mali brať do úvahy obete obchodovania s ľuďmi, ktoré boli využívané pri ozbrojených konfliktoch a na vojnové účely. EÚ môže podporiť demobilizáciu prostredníctvom rýchlo nasaditeľnej pomoci a konkrétnych ustanovení v rámci programov financovania externých činností EÚ, činností podľa článku 28 ZEÚ, príspevkov SBOP a iných záväzkov posilňujúcich kapacity orgánov v takých oblastiach ako overovanie, logistika a digitalizácia. Opatrenia na podporu opätovného zaradenia môžu zahŕňať odbornú prípravu na účely prípravy na budúce výzvy spoločenského a pracovného života súčasne s konkrétnymi ustanoveniami na účely prepojenia opätovného zaradenia a reintegrácie, napríklad prostredníctvom účasti v hospodárskych a rozvojových projektoch, ktoré sa týkajú infraštruktúry, zdravotných služieb, zelenej energie atď. Reintegrácia je proces, prostredníctvom ktorého bývalí bojovníci a ich spoločníci prechádzajú na život členov civilného spoločenstva. Tento proces s otvoreným koncom sa spája s bezpečnostným, psychologickým, so spoločenským, zdravotným, s kultúrnym, náboženským, hospodárskym, politickým a právnym rozmerom a uskutočňuje sa na úrovni jednotlivca, rodiny a spoločenstva ako súčasť širších procesov obnovy, mieru a rozvoja. Za špecifických okolností sa môžu oprávnení a preverení bývalí bojovníci integrovať do vnútroštátneho bezpečnostného sektora. Tento proces by mal byť so zodpovednosťou na vnútroštátnej úrovni, mal by podporovať vyššiu úroveň inklúzie a spravodlivé zastúpenie a mal by reagovať na bezpečnostné potreby obyvateľstva a navyše brať do úvahy otázky zodpovednosti, správne nastavenie rozsahu a absorpčnú kapacitu bezpečnostného sektora. Činnosti reintegrácie EÚ budú kombinované so širším úsilím o budovanie mieru na účely podpory bývalých bojovníkov a ich spoločníkov pri ich prechode na civilný život a zvýšenia absorpčnej kapacity prijímajúcich komunít a orgánov, a to aj posilnením miestnych štruktúr riadenia, kapacít a procesov. Nakoľko širšia dysfunkcionalita politických systémov, štátnych inštitúcií, systémov vzdelávania a zdravotnej starostlivosti, a verejnej správy ďalej znižuje možnosť úspešnej reintegrácie, EÚ naplánuje štrukturálne prístupy. Podpora iného obyvateľstva, ktoré bolo poznačené konfliktom, a spravodlivé zdieľanie mierových dividend (napr. prostredníctvom odškodnenia obetí a pozostalých vrátane obetí obchodovania s ľuďmi) zvyšuje zapojenie miestnych komunít a vnútroštátnych subjektov do procesu a prispieva k zmiereniu. EÚ sa na účely podpory sociálno-ekonomickej reintegrácie zaväzuje venovať multisektorovému charakteru týchto procesov, pričom budú zahrnuté rozličné aspekty od prekonávania neistej držby pôdy a zaručenia prístupu k zdravotnej starostlivosti až k podpore prístupu k finančným a bankovým službám. Niektoré kľúčové faktory sociálno-ekonomickej neistoty, ako sú štrukturálne makroekonomické deficity a prekážky udržateľného rozvoja, blahobyt a tvorba dôstojných pracovných miest, medzery vo vzdelávaní a neefektívne alebo nedostupné systémy sociálnej ochrany a ochrany zdravia, budú tak musieť byť zvážené a riešené spolu s inými relevantnými rozmermi, akými sú úloha organizovaného zločinu, nelegálne hospodárstvo, riziká opätovného náboru atď.

EÚ prostredníctvom svojho rozvoja, humanitárnej pomoci a obchodnej spolupráce podporuje presadzovanie slušnej práce, udržateľného živobytia a hospodárstiev s cieľom pomôcť krajinám zotaviť sa zo stavov núdze a obnoviť sa do lepšieho stavu. Tento prístup by mal byť systematickejšie uplatňovaný na procesy reintegrácie vrátane vnútorne vysídlených osôb, utečencov a navrátilcov. EÚ vo svojej snahe presadzovať kultúru mieru, ktorá je potrebná k politickej reintegrácii, pomáha jednotlivcom a komunitám nadobúdať zručností, ktoré potrebujú na zapájanie sa do politických činností prostredníctvom politickej strany, sociálneho hnutia alebo ako nezávislí aktivisti, umožňujúc tak pluralitnú diskusiu, ako aj možnosť širšej harmonizácie a budovania mieru bez strachu z násilných represálií. 3. Holistická angažovanosť EÚ zodpovedajúca výzvam DDR Široký dosah Aby sa EÚ prispôsobila výzvam DDR, svoje multidimenzionálne príspevky uplatní v systéme páky na dosiahnutie mieru, bezpečnosti a rozvoja: ·EÚ je globálnym aktérom s rozšíreným profilom mediácie, ktorý v mierových procesoch a pri predchádzaní konfliktom zohráva silnú zvolávaciu úlohu a ktorého stredobodom konania je ľudská bezpečnosť. EÚ je teda vhodná na poskytovanie účinnej a flexibilnej podpory procesov DDR prostredníctvom stratégií pre krajiny alebo regióny. Realistický prístup založený na politike a politickom dialógu, ktorý sa takisto venuje štátnym bezpečnostným subjektom, môže znížiť pravdepodobnosť opätovného napätia a zlepšiť stabilitu a odolnosť partnerov EÚ v susedstve a ďalej. ·Využívanie výskumu a dôkazov pri tvorbe politiky založenej na dôkazoch zlepšuje podporu DDR procesov a vyžaduje organizáciu vedomostí, lekcií a skúseností. Ucelené využívanie súboru nástrojov EÚ Iniciatívy DDR sú účinnejšie, ak sú podporované politikami, prostriedkami a nástrojmi integrovaného prístupu za podmienok, že pre každú konkrétnu okolnosť dodržiavajú primeranú postupnosť, realistické ciele, rozpočet a termíny. Všetky relevantné subjekty EÚ, ktoré sa angažujú v súlade so svojimi kompetenciami, sa musia skoordinovať, konzultovať a spolupracovať na politickej, strategickej a operačnej úrovni, aby prepojili dlhodobú podporu politicky riadeného rozvoja s krátkodobými činnosťami a inými podpornými opatreniami. EÚ môže teraz lepšie dosahovať výsledky v tejto oblasti vďaka prijatiu Nástroja susedstva a rozvojovej a medzinárodnej spolupráce (NDICI) – Globálna Európa a Európskeho mierového nástroja. Budovanie mieru a rozvojová spolupráca EÚ investuje do iniciatív zameraných na predchádzanie konfliktom a budovanie mieru v celosvetovom rozsahu a má za cieľ uplatňovať hľadisko vnímavosti voči konfliktom a odolnosti vo svojich vonkajších činnostiach, a to aj prostredníctvom špecifickej požiadavky, ktorá sa uplatňuje na rozvojovú spoluprácu a medzinárodné partnerstvá v nestabilných a konfliktom zasiahnutých krajinách. Zahŕňa systematické riešenie základných príčin konfliktov a kríz prostredníctvom dlhodobých prístupov k premene konfliktu a budovaniu mieru. V nestabilnom prostredí sú snahy vytvoriť priestor pre politický dialóg a dodržiavanie zásad právneho štátu a predísť alebo znížiť úroveň násilia a extrémizmu na úrovni komunít kľúčové. Budovaním odolnosti a odporu voči opätovnému náboru ozbrojenými skupinami majú v tejto súvislosti investície, ktoré sú zamerané na bývalých bojovníkov, ich spoločníkov a prijímajúce komunity, preventívny účinok na opakujúce sa konflikty a násilie. V kolumbijskom mierovom procese zohráva EÚ dôležitú úlohu, a to podnecovaním dôvery a dialógu medzi bývalými zástupcami Revolučných ozbrojených síl Kolumbie – Ľudová armáda a Kolumbijskej vlády a je hlavným darcom pre spoločenskú a hospodársku reinkorporáciu (reintegráciu) bývalých bojovníkov prostredníctvom projektov, ako aj podpory rozpočtu. Podpora EÚ bola posilnená prominentnou úlohou osobitného zástupcu EÚ pre mierový proces a bola navrhnutá s prístupom založeným na ľudských právach a v súlade so zásadou „nikoho neopomenúť“. Hospodársku reintegráciu bývalých bojovníkov presadzuje prostredníctvom podpory produktívnych projektov a odborného vzdelávania, bývania a prístupu k verejným základným službám, rehabilitácie osôb so zdravotným postihnutím, starostlivosti o dieťa a posilnenia ekonomického postavenia žien. Hlavné výzvy kolumbijského mierového procesu súvisia s bezpečnostnými otázkami, ktoré ovplyvňujú bývalých bojovníkov, distribúciu a prístup k pozemkom na projekty a bývanie, udržateľnosťou príjmov generovaných iniciatívami, rozpočtovaním na miestnej a regionálnej úrovni pre potreby opätovného začlenenia v miestnych rozvojových plánoch, stigmatizáciou a prístupom k financovaniu EÚ prostredníctvom bankového systému. Preventívna diplomacia a mediácia Ako sa uvádza v koncepcii v oblasti sprostredkovávania mieru zo strany EÚ, pre mediáciu a mierové rokovania sú kľúčové dojednania súvisiace s ozbrojenými subjektmi. Ak je to možné, rokujúce delegácie by mali zahŕňať zástupcov ozbrojených síl a komunity postihnuté procesmi DDR. Vykonateľné a realistické ustanovenia týkajúce sa DDR vrátane zastavenia násilností, prímeria a mechanizmov zdieľania moci a bezpečnostných opatrení zvyšujú možnosť úspešného zmierenia a stabilizácie. Je preto dôležité, aby boli do počiatočného štádia rokovaní zahrnuté odborné skúsenosti v oblasti DDR.

Bezpečnostný sektor a podpora zásad právneho štátu V súlade s rámcom na úrovni EÚ pre podporu reformy sektora bezpečnosti môže byť reforma sektora bezpečnosti úzko prepojená s DDR. Subjekty môžu podmieniť svoju účasť v jednom procese týkajúcom sa vierohodných záväzkov protivníka druhým procesom, keďže reforma sektora bezpečnosti môže byť vnímaná ako reforma, ktorá oslabuje uniformované jednotky štátu, a DDR môžu byť vnímané ako rozkladajúce ozbrojené skupiny. Reforma bezpečnostného sektora by mala viesť k zlepšeniu zodpovednosti bezpečnostného sektora a jeho situácie v oblasti ľudských práv, ako aj k lepšej podpore zásad právneho štátu a demokratickej vlády, čím by sa riešili hlavné dôvody na nespokojnosť, ktoré ozbrojení aktéri zneužívajú. Na Pobreží Slonoviny zohrávala EÚ v procese DDR, ktorý začal v roku 2013, najmä čo sa týka reintegrácie, kľúčovú úlohu. Vláda sa zamerala na odzbrojenie a demobilizáciu, zatiaľ čo EÚ sa prostredníctvom rôznych projektov sústredila na opätovné zaradenie a reintegráciu. Doplnkovú podporu poskytla aj zmluve o podpore konsolidácie štátu so zameraním sa na reformu sektora spravodlivosti, národného zmierenia a projekty predchádzania konfliktom, ktorými sa podporujú organizácie občianskej spoločnosti a miestne autority. Misie a operácie SBOP a siete poradcov v oblasti bezpečnosti a obrany Úsilie DDR musí byť v súčinnosti s činnosťami EÚ v oblasti sektora bezpečnosti a obrany. V súlade so svojimi mandátmi by mali civilné a vojenské misie a operácie SBOP podporovaním vnútroštátnych a miestnych subjektov prispievať k prostrediu, ktoré je priaznivé pre procesy DDR. Misie SBOP okrem priameho príspevku na konkrétne zložky DDR môžu prispievať k dlhodobej reintegrácii bývalých bojovníkov, ktorí absolvovali proces DRR, a to odbornou prípravou a mentorskými činnosťami. Kľúčovými hráčmi pri oslovovaní ozbrojených síl a orgánov presadzovania práva z partnerských krajín zapojených do procesov DDR by mali byť príslušné útvary Komisie, delegácie EÚ, vojenskí poradcovia ESVČ a siete odborníkov v oblasti bezpečnosti/boja proti terorizmu, ako aj atašé pre bezpečnosť a poradcovia pre bezpečnosť z členských štátov EÚ. Acehská pozorovateľská misia (APM), ktorú viedla EÚ, sa začala v roku 2005 na účely monitorovania a podpory mierových procesov v indonézskej provincii Aceh. APM bola civilná misia, ktorá mala za úlohu vyradiť z prevádzky zbrojný potenciál hnutia Free Aceh Movement (GAM) a premiestniť neorganické vojenské jednotky a policajné sily. Po dokončení svojho mandátu na vyradenie na začiatku roka 2006 pokračovalo hnutie GAM v monitorovaní situácie v oblasti ľudských práv, procesu legislatívnych zmien a reintegrácie členov hnutia GAM až do ukončenia misie v roku 2006. Predchádzanie a boj proti násilnému extrémizmu Viaceré procesy súvisiace s DDR sa uskutočňujú v okolnostiach, v ktorých získal násilný extrémizmus oporu v dynamike konfliktu. V takýchto okolnostiach, v komplementárnosti s vonkajším rozmerom programu boja proti terorizmu pre EÚ, prispievajú iniciatívy zamerané na predchádzanie a boj proti násilnému extrémizmu k všeobecnému predchádzaniu terorizmu a násilnému extrémizmu, v prípade ktorých by sa mohli zvážiť prvky deradikalizácie, aj k zabráneniu opätovnému náboru ozbrojenými skupinami. Ak sú úplne dodržané normy medzinárodného práva v oblasti ľudských práv, majú takéto iniciatívy za cieľ vybaviť vlády, občiansku spoločnosť, komunity a miestne orgány potrebnými vedomosťami a zručnosťami na účely lepšieho zvládania takýchto dynamík a zlepšenia odolnosti a miestnych kapacít komunít s cieľom predchádzania konfliktom a násilnému extrémizmu. Pracovníci, ktorí v tejto oblasti pracujú, by mali byť dobre informovaní o iniciatívach v oblasti DDR a predchádzania a boja proti násilnému extrémizmu, ktoré sú relevantné pre krajiny alebo regióny, v ktorých pracujú, mali by porozumieť cieľom a konkrétnym pracovným metódam a vyhľadávať súlad medzi rôznymi záväzkami. Iniciatívy zamerané na predchádzanie a boj proti násilnému extrémizmu môžu obsahovať donucovacie prvky, napríklad keď sa po odsúdení orgány usilujú o stratégie rehabilitácie a reintegrácie. Týmto sa iniciatívy zamerané na predchádzanie a boj proti násilnému extrémizmu odlišujú od DDR, ktoré za každých okolností majú dobrovoľný charakter, ktorý musí byť chránený. Komplexná dohoda o Bangsamoro, ktorú podpísala filipínska vláda a Národnooslobodzovací front Moroov (MILF) v roku 2014, zahrňuje normalizačnú prílohu súvisiacu s aspektmi DDR týkajúcimi sa konfliktu. S normalizačnou cestou sa spájajú štyri hlavné zložky, a to bezpečnosť [s formálnym vyradením (demobilizáciou) 40 000 bojovníkov], sociálno-ekonomický rozvoj, opatrenia na budovanie dôvery, a spravodlivosť v prechodnom období a zmierenie. Holistický prístup EÚ prepojil snahy o skoré vymáhanie s dlhodobým sprievodom miestnych orgánov, aby prostredníctvom posilnenia vlády, zásad právneho štátu a kapacít miestneho hospodárstva položil základy pre udržateľný rozvoj. Tieto programy boli zosúladené s inými iniciatívami EÚ, ktorými sa takisto podporujú komunity, budovanie inštitúcií a rozvoj vidieka v regióne Bangsamoro a na ostrove Mindanao. Programom na podporu dočasnej vlády regiónu Bangsamoro, ktorý sa takisto týka občianskej spoločnosti a otázok spravodlivosti v prechodnom období, programov mestského rozvoja a agropodnikových programov, EÚ takisto podporuje rekonštrukciu mesta Marawi. Ručné a ľahké zbrane, riadenie zbraní a munície a boj proti mínam Šírenie a odkláňanie ručných a ľahkých zbraní a ich munície v súvislosti s konfliktom zjednodušuje opätovné vyzbrojenie a mobilizáciu ozbrojených skupín a brzdí akýkoľvek účinok, ktorý môže mať proces DDR na predchádzanie ďalšiemu výskytu konfliktov. Takisto nesie dlhodobé riziko pre vnútornú bezpečnosť EÚ s možnosťou, že rezervy budú odklonené na kriminálne skupiny v EÚ alebo v regióne. V dôsledku toho je odzbrojenie v rámci procesov DDR postavené na procesoch širšieho politického riadenia zbraní a munície. Pomôže to posilniť stratégie obnovy po skončení konfliktu, zbrojné embargá a rodovo responzívne regulačné, operačné a technické úsilie o kontrolu ručných a ľahkých zbraní v súlade so Stratégiou EÚ proti nedovoleným strelným zbraniam, ručným a ľahkým zbraniam a ich munícii. Na dosiahnutie tohto cieľa je kľúčové zapojenie členských štátov EÚ a spolupráca s krajinami mimo EÚ. DDR úzko súvisí s iniciatívami na boj proti mínam, ktoré by mohli zvýšiť celkovú dôveru v mierové procesy. Môže tvoriť súčasť činností opätovného zaradenia a reintegrácie, napr. prostredníctvom iniciatív vzdelávania o boji proti mínam. Humanitárne odmínovanie takisto umožňuje prístup k pozemkom a živobytiu a zlepšuje bezpečnostnú situáciu dotknutých komunít. Boj proti organizovanej trestnej činnosti a boj proti nelegálnej ťažbe prírodných zdrojov

Boj proti obchodovaniu s ľuďmi Konfliktné zóny vytvárajú úrodnú pôdu pre rozkvet obchodovania s ľuďmi, čím ďalej ovplyvňujú zraniteľné skupiny. Čoraz zúfalejšia hospodárska situácia, oslabenie alebo dokonca zrútenie zásad právneho štátu a menej dostupné sociálne služby zväčšujú izoláciu obyvateľstva na základe faktorov, ako je rodová nerovnosť, chudoba, sociálne vylúčenie a etnická príslušnosť. To naopak zvyšuje zraniteľnosť miestneho obyvateľstva voči nedovolenému obchodovaniu, najmä so ženami a deťmi. Deti sú často zneužívané ako vojaci alebo na pridružené poddané úlohy, napr. ako vrátnici, kuchári, strážnici a zberatelia spravodajských informácií, ako aj sexuálni otroci. Cezhraničná povaha nedovoleného obchodovania je zvlášť dôležitá, pretože zločinecké organizácie často operujú prostredníctvom dobre štruktúrovaných a profesionálnych sietí offline aj online. EÚ sa bude naďalej sústreďovať na narušenie zločineckého modelu obchodníkov s ľuďmi a na ochranu a posilnenie postavenia obetí, najmä žien a detí. 4. Hlavné zásady EÚ pre podporu DDR Prístup k podpore DDR sa mení v závislosti od fázy konfliktu, jeho dynamiky, druhu zastavenia násilností a úrovne zapojenia sa medzinárodnej komunity. Podpora, ktorú EÚ poskytuje v súlade s medzinárodným právom, by mala byť realistická, flexibilná, vnímavá voči konfliktom a mala by sa riadiť týmito špecializovanými zásadami: ØPoliticky vedená a dobre koordinovaná s partnermi Zosilnený politicky vedený prístup umožní EÚ účinne prepojiť a koordinovať úsilie a zmierniť súvisiace riziká a zároveň sa zaoberať kľúčovými subjektmi z oblasti budovania mieru, diplomacie, rozvoja a humanitárnej pomoci. Delegácie EÚ, osobitní zástupcovia EÚ, misie a operácie SBOP a zastúpenia členských štátov v partnerských krajinách zohrávajú kľúčovú úlohu pri kladení základov pre silnejší a jednotnejší príspevok EÚ. Vo svojom postavení podporovateľa účinného multilateralizmu bude EÚ využívať cenné partnerstvá s Organizáciou Spojených národov, Medzinárodnou bankou pre obnovu a rozvoj, regionálnymi organizáciami, ako je Africká únia a Organizácia pre bezpečnosť a spoluprácu v Európe, s tretími krajinami a vnútroštátnymi subjektmi, ako aj s miestnymi subjektmi, komunitami, so subjektmi súkromného sektora a subjektmi občianskej spoločnosti. EÚ bude naďalej podporovať úsilie DDR presadzovaním prístupu k multilaterálnym nástrojom a ich využívania. ØZodpovednosť na vnútroštátnej a miestnej úrovni Zatiaľ čo externé príspevky, vrátane tých na regionálnej úrovni, by mohli uľahčiť prostredie napomáhajúce DDR, zodpovednosť, angažovanosť a práca vnútroštátnych, miestnych a komunitných subjektov sú naďalej zásadnými. Na dosiahnutie udržateľných výsledkov bude mať koordinácia úsilia EÚ prostredníctvom vnútroštátnych a regionálnych stratégií za cieľ posilniť zodpovednosť, a to aj v oblastiach s priepustnými hranicami. Mala by pomôcť pri budovaní zásad právneho štátu a posilniť zodpovedné inštitúcie a kapacity, ako aj agentúry a orgány súvisiace s DDR a príslušné komunity a iniciatívy občianskych spoločností. ØZameraná na ľudí a dobrovoľná EÚ bude uplatňovať zásady „nespôsobiť škodu“ a „nikoho neopomenúť“ a musí uplatniť náležitú starostlivosť o ľudské práva a byť vnímavá voči konfliktom. Rozhodnutie opustiť ozbrojenú skupinu vyplýva zo súvislostí a, aj keď môže byť uľahčené alebo motivované, skupiny a ani jednotlivci nemôžu byť donútení zúčastniť sa procesu DDR – zachovanie dobrovoľnej povahy ich účasti je zásadné. EÚ bude presadzovať dodržiavanie medzinárodného práva v oblasti ľudských práv a MHP vo všetkých prípadoch vrátane v situáciách, ako je zaistenie a zajatie v boji, kde jednotlivcom môže chýbať druhá možnosť. Ľudia, ktorí vstupujú alebo sú činní v procesoch DDR, často čelia sociálnemu vylúčeniu a stigmatizácii. Mohli prerušiť styk s rodinou, čeliť rozdielom vo vzdelávaní, zdravotným problémom vrátane problémov s duševným zdravím, s ktorými sa môže spájať závislosť od návykových látok, násilné správanie a/alebo individuálna či kolektívna trauma, či už zo sexuálneho násilia alebo násilia na základe pohlavia a obchodovania s ľuďmi. Môžu im chýbať zručnosti a kontakty, aby sa podnikaním/zamestnaním uživili a/alebo aby sa konštruktívne zúčastňovali na politickej scéne, pričom čelia stigmatizácii, právnym a praktickým prekážkam, ktoré sťažujú reintegráciu. Prijímajúce komunity môžu zároveň trpieť kolektívnou traumou, strachom a nedôverou a môžu zažívať zhoršenú bezpečnostnú situáciu, ktorá by mohla zvýšiť podozrivosť voči bývalým bojovníkom a ich spoločníkom. Z týchto dôvodov EÚ uplatní v prípade DDR multisektorový prístup, pričom zohľadní rôzne, konkrétne a nehomogénne potreby, kapacity a očakávania mužov, žien, chlapcov a dievčat rôzneho veku vrátane tých, ktorí patria do národnostných alebo etnických, náboženských, lingvistických a politických menšín, alebo ak ide o pôvodné obyvateľstvo. V týchto činnostiach EÚ takisto berie do úvahy otázky týkajúce sa zdravotného postihnutia, ako aj výzvy týkajúce sa zdravotnej starostlivosti v nestabilnom prostredí. I.Ochraňujúca deti a ich práva

II.Rodovo responzívna Aby procesy DDR zaručili svoju rovnako zmysluplnú účasť vo všetkých fázach svojich procesov, musia brať do úvahy potreby mužov, žien, detí, chlapcov a dievčat a kapacity a príležitosti, a súvisiace očakávania, ktoré sa im pripisujú. Začleňovanie rodovej perspektívy by sa malo spoliehať na detailnú a rodovo responzívnu analýzu v rámci rozvoja programov spolupráce. Reakcie by mali zohľadniť rôznorodosť úloh, ktoré mohli mať rôzne rodové a vekové skupiny počas ich pôsobenia v ozbrojených skupinách, a mali by bojovať proti stereotypným rodovým úlohám, nerovnosti a stigmatizácii založenej na pohlaví. III.Príťažlivá pre mladých Úlohy mladých ľudí by mali byť adekvátne zvážené, či už ide o pozostalých a obete konfliktu, nositeľov pozitívnej zmeny a/alebo ciele radikalizácie alebo opätovného náboru. Špecifické potreby, príležitosti a očakávania mužskej a ženskej mládeže v prostredí DDR by mali byť riešené vo všetkých procesoch DDR prostredníctvom aktívnej konzultácie, angažovanosti a účasti. ØDobre naplánovaná Plánovanie podpory procesu DDR by malo byť spustené v čo najskoršej fáze. Na základe koordinovaného posúdenia DDR by mali byť záväzky EÚ v oblasti humanitárnej pomoci, stabilizácie, budovania mieru, rozvoja, SBOP a SZBP formulované v súlade s integrovaným prístupom. Príspevky môžu byť kombináciou opatrení EÚ, jej finančných inštitúcií a jej členských štátov. Vždy, keď je to potrebné, delegácie EÚ by mali využívať špeciálne znalosti a podporu DDR, ako aj súvisiace oblasti, ako je budovanie mieru, mediácia, ochrana dieťaťa alebo bezpečnosť. Ak je to vhodné, mali by vychádzať z účasti poradcov v oblasti bezpečnosti alebo vojenských poradcov/atašé a odborníkov ESVČ na boj proti terorizmu/na bezpečnosť a z prítomnosti SZBP v rovnakej krajine alebo regióne, alebo by mali využívať dočasné posily prostredníctvom špecializovaných úloh. Je potrebné náležite zohľadniť environmentálne a klimatické súvislosti, v ktorých sa procesy DDR rozvíjajú. Vyžaduje si to najmä posúdenie zraniteľnosti alebo nestability, aby sa zaručilo, že hospodárske a spoločenské príležitosti navrhnuté v rámci procesov v oblasti DDR sú odolné a dlhodobé a že riziká spojené so životným prostredím a klimatickou zmenou sú podľa možnosti zmiernené a ďalej nezhoršujú existujúce zraniteľné miesta alebo riziká konfliktov. EÚ by mala jasne oznámiť svoju podporu vnútroštátnym a miestnym orgánom, účastníkom, zainteresovaným stranám a možným spolupracovníkom. Oznámenie by malo zohľadňovať vek a pohlavie a malo by byť prispôsobené prijímateľom a miestnej kultúre a okolnostiam. Na tento účel sú politickí, vojenskí, tradiční a náboženskí lídri, ako aj civilná spoločnosť dôležitými partnermi, aj keď berieme do úvahy otázky vnímavosti voči konfliktom a normy ľudských práv. ØPrispôsobiteľná Záväzky na podporu DDR by mali byť založené na dôkazoch a mali by byť flexibilné, za pomoci monitorovania, hodnotenia a vzdelávania a mali by využívať príležitosti na digitalizáciu, ako aj najlepšie postupy a poznatky. Premietnutie tejto politiky do praxe si vyžaduje zvýšenie všeobecnej informovanosti a budovanie kapacít s ohľadom na DDR, a to aj prostredníctvom odbornej prípravy, ktorá spája prax, politiku a výskum. EÚ to umožní využiť znalosti, talent a odborné poznatky na budovanie mieru a dosiahnutie rozvoja. 5. Opatrenia na posúdenie a zapojenie, vytvorenie a zabezpečenie účinnej angažovanosti EÚ v oblasti DDR EÚ súdržným spôsobom skombinuje rýchle reakcie s geografickými, regionálnymi a tematickými dlhodobými záväzkami na podporu DDR. Bude sa snažiť o maximalizovanie svojho dosahu prostredníctvom partnerstiev s tretími krajinami a medzinárodnými organizáciami na základe spoločných hodnôt, spoločných záujmov a vzájomných výhod. ØVysoký predstaviteľ a Komisia posilnia svoju koordináciu v oblasti podpory DDR podporovaním výmen medzi príslušnými zainteresovanými stranami EÚ. Pri plánovaní zapojenia sa do podpory v rámci DDR sa zohľadnia všetky súvisiace politiky, prostriedky a nástroje. Súčasťou integrovaného prístupu budú príspevky vyžadované aj od členských štátov EÚ. ·Vytvorí sa špeciálna stála neformálna medziútvarová pracovná skupina so zástupcami z príslušných tematických útvarov ESVČ a Komisie, aby robila dohľad nad činnosťami DDR EÚ, poskytovala poradenstvo a podporu delegáciám EÚ, ESVČ a útvarom Komisie a misiám SBOP. Vytvorenie a fungovanie pracovnej skupiny DDR sa bude riadiť podobnými postupmi ako v prípade stálej neformálnej medziútvarovej pracovnej skupiny SSR. ·V tímoch mediátorov EÚ budú zahrnuté odborné znalosti DDR, aby mierové dohody a dohody o prímerí obsahovali realistické doložky týkajúce sa DDR. ·EÚ zvýši svoju vnútornú kapacitu na podporu procesov DDR, napr. prostredníctvom odbornej prípravy v oblasti DDR a posilnenej spolupráce s relevantnými inštitúciami odbornej prípravy a prostredníctvom výskumnej siete a siete odborníkov. ØVždy, keď sa predpokladá podpora DDR, malo by byť vykonané špeciálne koordinované posúdenie DDR EÚ a to v čo najskoršej fáze, aby bola umožnená politicky orientovaná, voči konfliktom vnímavá a flexibilná angažovanosť.